KIRJALLINEN KYSYMYS E-2897/01 esittäjä(t): María Sornosa Martínez (PSE) komissiolle. Komission toimet Marjal de Pego-Olivan (Espanja) turmeltumisen estämiseksi.



Virallinen lehti nro 134 E , 06/06/2002 s. 0138 - 0140



KIRJALLINEN KYSYMYS E-2897/01 esittäjä(t): María Sornosa Martínez (PSE) komissiolle (22. lokakuuta 2001) Aihe: Komission toimet Marjal de Pego-Olivan (Espanja) turmeltumisen estämiseksi Marjal de Pego-Oliva on eräs Espanjan kaikkein tärkeimmistä kosteikoista. Autonomisen yhteisön viranomaiset pitävät aluetta suojeltavana alueena, mitä se on myös yhteisön lainsäädännön mukaan (erityinen lintujensuojelualue, jota rahoitetaan Life-ohjelmasta). Voidaan kuitenkin havaita, että alueen ympäristö on vakavasti turmeltumassa. Asiaan liittyviä ongelmia on tuotu esiin kysymyksissä E-1526/99(1), E-0349/99(2), E-3006/98(3), E-3831/97(4), E-2834/97(5) ja E-1387/96(6) ja ne ovat saaneet komission tekemään tutkimuksen, jossa pyydetään tietoja Espanjan viranomaisilta. Kysymyksen esittäjä ei ole saanut viimeisimpiä yksityiskohtaisia tietoja tästä tutkimuksesta eikä komission lopullista päätöstä asiasta. Kyseisen luonnonalueen tila heikkenee yhä. On syytä tuoda esiin seuraavat seikat. - Alueen pilaantumisesta kärsii erityisesti monarkkiperhonen, joka Välimeren alueella vierailee Marjal de Pego-Olivassa. - Pegon kunnanhallitus myönsi äskettäin rakennusluvan golfkentälle, johon kuuluu hotellirakenteita luonnonpuiston välittömässä läheisyydessä. Tämä aiheuttaa muutoksia alueen maanviljelyssä, joka jo nyt vaikuttaa kielteisesti luonnonalueen ympäristössä. Golf-kentän rakentaminen merkitsee epäilemättä yhtä uutta vaaraa jo nyt uhatulle ympäristölle. Nämä uudet tekijät lisäävät jo nyt monella tapaa uhattuna olevaa luonnonaluetta, josta on jo hävinnyt puolet siellä aikaisemmin liikkuneista lintulajeista. Monet muut lajit, myös kalalajit, ovat uhattuina intensiivisen maanviljelyksen takia, josta valuu torjunta-aineita ympäristöön. Voiko komissio ilmoittaa mitä johtopäätöksiä se on tehnyt Marjal de Pego-Olivan suojelualuetta koskevasta selvityksestään? Mitä toimenpiteitä komissio aikoo toteuttaa jarruttaakseen luonnonpuiston ympäristön turmeltumista, joka vahingoittaa vakavasti alueen arvokkaita lajeja? Eikö komissio katso, että Espanjan viranomaisilla on velvollisuus säilyttää asianmukainen ympäristö monarkkiperhosen käyntiä varten? (1) EYVL C 27 E, 29.1.2000, s. 109. (2) EYVL C 341, 29.11.1999, s. 97. (3) EYVL C 142, 21.5.1999, s. 68. (4) EYVL C 187, 16.6.1998, s. 64. (5) EYVL C 134, 30.4.1998, s. 23. (6) EYVL C 356, 25.11.1996, s. 33. Margot Wallströmin komission puolesta antama vastaus (5. joulukuuta 2001) Todettakoon, että Espanjan viranomaiset ovat luokitelleet Marjal de Pego-Olivan luonnonalueen lintujen erityissuojelualueeksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) mukaisesti. Espanja on myös ehdottanut kyseisen luonnonalueen nimeämistä yhteisön tärkeänä pitämäksi alueeksi, jotta se voitaisiin tulevaisuudessa liittää Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/EY(2) säädösten mukaisesti. Komissio aloitti Marjal de Pego-Olivan luonnonalueelle maanviljelystä aiheutuneita ympäristövahinkoja koskevan tapauksen käsittelyn saatuaan asiasta valituksen 543/96; tapaus on rekisteröity numerolla 98/2014. Arvioidakseen ympäristönsuojelua koskevien yhteisön direktiivien vaatimusten noudattamista komissio pyysi Espanjan viranomaisilta useaan otteeseen tietoa alueen tilasta. Saamiensa tietojen perusteella komissio päätti, että tapauksessa ei ole rikottu yhteisön lainsäädäntöä vastaan, joten se päätti lopettaa tapauksen käsittelemisen 21. huhtikuuta 1999. Koska valitus 543/96 oli edelleen voimassa ja asiassa on saatu uusia tietoja, tapauksen käsittely on aloitettu uudelleen. Tapauksesta on aloitettu menettely samoja seikkoja koskevan uuden valituksen pohjalta; tapaus on rekisteröity numerolla 99/5074. Espanjan viranomaisille lähetettiin uusi kirje, jossa heitä pyydettiin esittämään tietoja luonnonalueen tilasta ja edellä mainittujen direktiivien soveltamisesta kyseisessä tapauksessa. Espanjan viranomaiset lähettivät komissiolle vastauksena Valencian itsehallintoalueen hallituksen ympäristöosaston laatiman kertomuksen. Kertomuksessa todettiin, että Marjal de Pego-Olivan luonnonalueen suojelemiseksi on toteutettu useita toimenpiteitä ja vahingonaiheuttajia vastaan on aloitettu toimia virkateitse ja oikeusteitse. Alueen luonnonvarojen tilan parantamisesta on myös tehty hoitosuunnitelma. Lisäksi meneillään on suunnitelma ostaa maanviljelijöiden maa-alat alueen luonnonvarojen säilymisen takaamiseksi. Espanjan viranomaiset korostavat, että alueen luonnontila ja lintujen elinolosuhteet ovat parantuneet viime vuosien aikana. Viranomaiset lähettivät komissiolle myös aihetta koskevia todisteita. Marjal de Pego-Olivan kosteikko on yksi Valencian itsehallintoalueen tärkeimmistä kosteikoista. Luonnonpuiston kokonaispinta-ala on 1 200 hehtaaria, josta kosteikon pinta-ala on noin 900 hehtaaria. Alueen suojelua on tuettu Life-ohjelman hankkeesta B4-3200/92/15183 (Primera y segunda fases del Programa de Acciones para la conservación de los Humedales de El Hondo de Elche y Marjal de Pego-Oliva, y creación de áreas de reserva para el Samaruc, Valencia Hispánica, en la Comunidad Valenciana, España). Kyseinen hanke on jo päättynyt, ja komissio on laatinut hankkeesta puoltavan arvion loppumaksun maksamiseksi. Hankkeen aikana pystyttiin ostamaan useita kymmeniä hehtaareja maa-alaa. Todettakoon, että alueellinen ympäristöviranomainen on tehnyt hallinnollisen päätöksen laittoman viljelytoiminnan lakkauttamisesta suoalueilla. Päätös kieltää kaikki luonnonpuiston ekologiseen tai biologiseen nykytilaan kohdistuvat muutokset. Tätä päätöstä vastaan rikkovien toimenpiteiden seurauksena alueellinen viranomainen teki oikeusteitse valituksen Pegon kaupunginjohtajan mahdollisesta rikoksesta luonnonvaroja ja ympäristöä sekä julkista järjestystä vastaan. Tuomari (Juzgado de Instrucción no 2 de Denia) antoi asiasta päätöksen, joka kieltää kaiken toiminnan suoalueella ja uskoo Guardia civil -poliisikunnalle tehtävän valvoa mahdollisia rikkomuksia. Tämän päätöksen antamisen jälkeen tapahtuneet rikkomukset on myös asetettu tuomarin käsittelyyn. Marjal de Pego-Olivan luonnonvaroja koskeva kehityssuunnitelma hyväksyttiin 4. toukokuuta 1999. Kehityssuunnitelma on tärkeä väline, jonka avulla voidaan taata alueen asianmukainen hoito ja luonnonvarojen suojelu. Suunnitelman tavoitteena on suojella koko kosteikkoa kuivumiselta ja sallia alueen säilymistä edistävä riisinviljely tietynsuuruisella maa-alalla. Osa luonnonpuistosta on määritelty erityissuojelualueeksi, jossa viljely on kokonaan kielletty. Espanjan viranomaiset ovat panneet merkille ponnistelut, joilla on pyritty konsensusratkaisuun pyytämällä myös alueen maanomistajia osallistumaan luonnonpuiston suojeluun. Komissio on vieraillut Pego-Olivan luonnonalueella edellä mainitun Life-hankkeen yhteydessä, koska se halusi arvioida laittomien toimien ympäristövaikutuksia ja uusien ostettujen maa-alojen soveltuvuutta ostettaviksi yhteisrahoituksella LifeYmpäristö-hankkeen tuella. On syytä korostaa, että alueen suojelun ja hoidon edistämiseksi toteutetun Life-hankkeen tulokset olivat hyvin tyydyttäviä ja että hankkeelle asetetut tavoitteet saavutettiin. Arvoisan parlamentin jäsenen mainitseman monarkkiperhosen (Danaus plexippus) osalta on syytä todeta, että lajin ei tiedetä esiintyvän luonnonalueella. Edellä esitettyihin tietoihin viitaten komissio katsoo, että Espanjan viranomaiset ovat toteuttaneet asianmukaisia toimenpiteitä kosteikon alueella tapahtuneiden laittomien toimien käsittelemiseksi ja Natura 2000 -alueen säilymisen varmistamiseksi. Valencian itsehallintoalueen ympäristöviranomaisten aloittamat toimenpiteet Marjal de Pego-Olivan luonnonalueen suojelemiseksi ovat kohentaneet huomattavasti alueen tilaa viime vuoden aikana. Näin ollen tapauksen tutkinnassa ei ole käynyt ilmi, että yhteisön ympäristölainsäädäntöä vastaan olisi rikottu. (1) EYVL L 103, 25.4.1979. (2) EYVL L 206, 22.7.1992.